
Volituste andmine kasutusrendilepingu sõlmimiseks

1. Asjaolud ja menetluse käik

Narva Linnavalitsuse Rahandusamet sõlmis AS-ga SEB Ühisliising 03.03.2004.a rendilepingu nr.L04101381 sõiduauto Peugeot 406 SR Executive, registreerimismärk 822 MDZ kasutamiseks.  

01.10.2007.a. seisuga jääb rendilepingu jääkmaksumus 71 170 krooni 65 senti käibemaksuga.

Seoses sellega, et nimetatud sõiduauto läbisõit seisuga 26.09.2007.a on 98400 km, taotleb Narva Linnavalitsuse Rahandusamet sõlmida uus kasutusrendi leping sõiduauto ostmiseks ning üle anda liisinguettevõttele esimese sissemaksena sõiduauto Peugeot 406 SR Executive, registreerimismärk 822 MDZ.

Pakkumine tehti kolmele automüügi firma pakkujale, millest valiti  välja OÜ Kommest Auto pakkumine sõiduautole Peugeot 407 MY 06 ST Executive summas 318 440 krooni käibemaksuga. Peugeoti 406 SR tagasiostu summaks pakuti 90 000 krooni. Uus sõiduauto võetakse kasutusrendile 5 aastaks. Kasutusrendi lepingu tingimuste kohaselt kujuneb auto jääkmaksumuseks 25% e. 79 610 krooni käibemaksuga, seega reaalselt võtab kasutusrendi võtja kohustusi summas 238 830 krooni. Kuumakse suurus on ca 4 500 krooni.

2. Õiguslikud järeldused

Vastavalt Kohaliku omavalitsuse korralduse seaduse § 30 lõike 1 punktile 2 “Linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele”.

Vastavalt Narva Linnavolikogu 21.06.2005.a. määrusega nr. 20/57 kinnitatud linnavara eeskirja punktile 34 alapunktile 34.2 otsustuse linnavara tasu eest soetamise kohta võtab vastu linnavalitsus vallasvara osas, mille väärtus ületab 100 000 (ükssada tuhat) krooni, kuid ei ületa 250 000 (kakssada viiskümmend tuhat) krooni.
3. Otsus

Lubada Narva Linnavalitsuse Rahandusametil sõlmida kasutusrendileping uue sõiduauto ostmiseks ning üle anda liisinguettevõttele esimese sissemaksena sõiduauto Peugeot 406 SR Executive, reg.märk 822 MDZ jääkmaksumus 71 170 krooni 65 senti käibemaksuga, vastavalt kasutusrendilepingule nr L04101381.

4. Rakendussätted

4.1. Halduskohtumenetluse seadustiku § 9 lõike 1 kohaselt võib käesoleva korralduse peale esitada kaebuse Tartu Halduskohtu Jõhvi kohtumajja 30 päeva jooksul arvates Narva Linnavalitsuse poolt korralduse teatavaks tegemise päevast.

4.2.  Korraldus jõustub seadusega sätestatud korras.

